En mor anmeldte politiet til Spesialenheten for politisaker etter at sønnen (20) tok sitt eget liv ved å hoppe fra Askøybroen i Bergen.

LES OGSÅ: Politiet anmeldt etter selvmord i Bergen

Hendelsen skjedde i 03-tiden 25. januar i fjor. Fredag 13. mars, 47 dager senere, ble han funnet død i sjøen.

Filmet hoppet

Politiet hadde slått av alarmsystemet på broen fordi sensorene var så ømfintlige at operasjonssentralen stadig fikk inn feilmeldinger. Det var Securitas som først varslet politiet om videoen.

Dermed gikk det over et døgn før de så overvåkingsbildene av hoppet til 20-åringen.

I en fersk avgjørelse fra Spesialenheten får ikke operasjonslederen skylden for at opptaket fra alarmsystemet ikke ble sjekket. Operasjonslederen hadde ikke fått opplæring for bruken av alarmsystemet, og kjente ikke til at det var mulig å spole tilbake i opptaket.

Moren har også reagert på at politiet ikke gjorde mer da de fikk melding om funn av en jakke på broen. Det var ambulansepersonell som meldte fra om jakken. En patrulje ble sendt til stedet, men det ble ikke iverksatt søk. Politiet forlot stedet etter fem minutter viser videoovervåkingen.

Henlegger saken

Den aktuelle natten var travel for politiet med 119 oppdrag.

Spesialenheten mener ikke dette kan kalles forsettlig brudd på tjenesteplikt eller grov uforstand i tjenesten.

Spesialenheten har nå vurdert saken og konkluderer med at de ikke har funnet bevis for at politidistriktet har opptrådt på et vis som kan lede til straffansvar.

Spesialenheten avslutter saken.

«Saken henlegges med den begrunnelse at det ikke er rimelig grunn til å undersøke om det foreligger straffbart forhold», skriver de i vedtaket.

Prøveprosjekt

Det er Statens vegvesen som er eier og ansvarlig for sikkerheten på Askøybroen. Det har vært en rekke aksjoner på broen knyttet til at personer hopper fra broen.

LES OGSÅ: Skal forhindre selvmord med høye gjerder på Askøybroen

For å overvåke broen er det sett opp et alarmsystem på. Systemet er unikt i Europeisk målestokk. Securitas fått oppdraget med å drifte overvåkingsanlegget. Sommeren 2014 ble et prøveprosjekt satt i gang der alarmen går til politiets operasjonssentral dersom noen klatret over rekkverket.

Ømfintlig alarm

Utover høsten og vinteren 2014 ble det klart at systemet ikke fungerer som det skal. Alarmen gikk uten at noen klatret over rekkverket, og ble utløst blant annet av fugler og dårlig vær.

Eksempelvis gikk alarmen over 200 ganger natt til 2. juledag 2014.

«Alarmene som stadig ble utløst var så forstyrrende for arbeidet på operasjonssentralen at lyden periodevis ble slått av», skriver Spesialenheten.

Ikke i drift

Dette var veivesenet ikke klar over.

«Det er uheldig at kommunikasjonen om ansvarsforhold og om at alarmen/lyden periodevis ble slått av, ikke var klarere«, fastslår Spesialenheten.

I påvente av utbedringer, ble aldri systemet satt i ordinær drift.

Brannvesenet har overtatt

Ifølge operasjonsleder Morten Kronen er det ikke lenger politiet som overvåker alarmsystemet.

– Den jobben er overtatt av brannvesenet. De varsler oss dersom det er personer på utsiden av rekkverket, sier Kronen.

Visepolitimester John Reidar Nilsen i Vest politidistrikt har ikke lest avgjørelsen fra Spesialenheten, og vil avvente med å kommentere vedtaket.

Morens advokat, Bengt Waldow, har ingen kommentar per nå.

Her kan du få informasjon

Nasjonalt senter for selvmordsforskning og -forebygging (NSSF) har som målsetting å utvikle, vedlikeholde og spre kunnskap for å redusere antall selvmord og selvmordsforsøk i Norge. Les mer her.

Har du eller noen du kjenner selvmordstanker? Her er råd fra Nasjonalt senter for selvmordsforskning og forebygging.